ЛIэщIыгъуэ ныкъуэм щIигъуауэ
Къэбэрдей-Балъкъэрми Урысей Федерацэ-ми я спорт бэнэкIэм хэлъхьэныгъэшхуэ хуэзыщIахэм ящыщщ Бахъсэн къалэ дэс алыджурым, бэнэкIэ хуит, бгырыпх бэнэкIэхэмкIэ СССР-мрэ РСФСР-мрэ спортым и мастер, РСФСР-м щIыхь зиIэ и тренер ЗекIуэрей Николай.
Совет Союзым хыхьэу щыта Кадиевкэ, Львов, къищынэмыщIауэ Ленинград къалэхэм щызэхэта къэралпсо зэхьэзэхуэхэм зыбжанэрэ пашэ щыхъуа ЗекIуэрей Николай илъэс 28 ныбжьым иту тренер лэжьыгъэм зритащ. 1966 гъэм къыщыщIэдзауэ адыгэ щIалэм игъэхьэзыращ СССР-м и чемпиону 8, дунейпсо зэхьэзэхуэ хэм пашэныгъэр къыщызыхьахэу 5, Европэм и чемпионрэ дыжьын медалрэ къэзыхьахэу спортсменитI. Тренер лэжьыгъэм зэрыпэрыхьэрэ абы къигъэхъуащ СССР-мрэ Урысеймрэ спортымкIэ и мастеру 66-рэ, спор- тым и мастерым и кандидату 260-рэ, дунейпсо класс зиIэ спортым и мастеру 2.
1970 гъэм къыщыщIэдзауэ 1991 гъэ пщIондэ ЗекIуэрейр щытащ «Трудовые резервы» спорт зэгухьэныгъэм и тренер нэхъыжьу. А зэманым къриубыдэу абы и гъэсэнхэм къагъэлъэгъуа зэфIэкI лъагэхэм я фIыгъэкIэ Николай зыбжанэрэ къыхуагъэфэщащ «Трудовые резервы» спорт зэгухьэныгъэм и республикэ, къэралпсо советхэм къабэгъэдэкI щIыхь тхылъхэр.
Илъэс 78-рэ зи ныбжь ЗекIуэрей Николай ноби и тренер лэжьыгъэм къыпэрыкIакъым. ЛIэщIыгъуэ ныкъуэм щIигъуауэ ныбжьыщIэхэр бэнэкIэм хуэзыгъасэ ди лъэпкъэгъум иджыри егъэхьэзыр къэралпсо зэхьэзэхуэхэм ехъулIэныгъэшхуэхэр щызыIэрызыгъэхьа спортсмен ныбжьыщIэхэр.
КЪЭХЪУН Бэч.
